Mini (1959)

Το Mini ήταν ένα μικρό οικονομικό αυτοκίνητο που κατασκευαζόταν από τον βρετανικό όμιλο αυτοκινήτων British Motor Corporation (BMC) και τις διαδόχους εταιρείες του, από τον Αύγουστο του 1959 έως τον Οκτώβριο του 2000. Αρχικά το μοντέλο κυκλοφόρησε σε δύο εκδόσεις, ως Morris Mini-Minor και Austin Seven, το οποίο μετονομάστηκε σε Austin Mini τον Ιανουάριο του 1962, ενώ στη συνέχεια ακολούθησαν πολλές ακόμα εκδοχές και υπό αρκετές ονομασίες και σήματα άλλων εταιρειών. Κατά τη διάρκεια μιας παραγωγής που κράτησε 41 έτη, συνολικά 5.505.874 αντίτυπα όλων των εκδοχών του Mini κύλησαν από τη γραμμή παραγωγής, με αποτέλεσμα να γίνει το νούμερο 1 σε πωλήσεις βρετανικό αυτοκίνητο στη συνολική ιστορία της αυτοκίνησης. Τα 1,6 εκατομμύρια από αυτά, πωλήθηκαν στο Ηνωμένο Βασίλειο.

Το Mini ανήκει σε έναν πολύ μικρό κατάλογο μοντέλων που λανσαρίστηκαν λίγο πριν ή μετά τον Δεύτερο Παγκόσμιο Πόλεμο και που παρέμειναν ανταγωνιστικά για πολλές δεκαετίες,  όπως ήταν επίσης και το Volkswagen Beetle (Σκαθάρι), το Citroën 2CV, το Fiat 500, το αρχικό Jeep και η αρχική σειρά Land Rover.

Iστορικά δεδομένα

Η ιδέα 
Η ιδέα ενός μοντέρνου οχήματος μικρών διαστάσεων και ελάχιστου βάρους είχε απασχολήσει την βρετανική αυτοκινητοβιομηχανία ήδη από το 1909 (Austin 7) και πιο εξειδικευμένα από το 1928 (Morris Minor). Κατά τη διάρκεια των μετέπειτα δεκαετιών και λόγω της δραματικής μείωσης των χώρων παρκαρίσματος στις ευρωπαϊκές μεγαλουπόλεις, έγινε επιτακτική η επεξεργασία του θέματος. Παράλληλα, η τεράστια επιτυχία και εμπορική απήχηση των Volkswagen Beetle (Σκαραβαίος) και Citroën 2CV έκαναν ακόμα πιο επιτακτική αυτή την ανάγκη, καθώς είχε γίνει πλέον αντιληπτό ότι χρειαζόταν να απαντήσει και η βρετανική αυτοκινητοβιομηχανία με ένα αντίστοιχο οικονομικό αυτοκίνητο.

Η σχεδιαστική μελέτη απασχόλησε την British Motor Corporation για δύο ολόκληρα χρόνια και τελικώς ο τότε 52χρόνος Σερ Άλεκ Ισηγόνης φιγουράρει περήφανος ανάμεσα στις σιλουέτες των σύγχρονων  Austin 7 και Morris Minor, για ένα μικροσκοπικό, με μόλις 3.054 χιλιοστά μήκος και 620 κιλά βάρος, και έξυπνο αυτοκίνητο πόλης με μπροστινή κίνηση και εγκάρσιας τοπθέτησης κινητήρα.

Για τον έγκυρο Θεωρητικό του Σχεδιασμού Christoph Reifenrath η συνδρομή του συγκεκριμένου αυτοκινήτου, με εσωτερικό κωδικό εταιρείας ADO 15, σηματοδοτεί την αρχή μιας νέας εποχής. Υπόδειγμα της, ο δημιουργικός μηχανικός (Designer) που δίνει συγκεκριμένες δομές Τέχνης και Τεχνολογίας, για την μετεξέλιξη του αυτοκινήτου της μεταπολεμικής εποχής.

Καινοτομίες και απήχηση 

Σε όλη την καριέρα του, το Mini γνώρισε τεράστια εμπορική επιτυχία και απήχηση στο ευρύ κοινό, κυρίως λόγω της πρακτικής του σχεδίασης, από τον Σερ Άλεκ Ισηγόνη (που έλαβε τον τίτλο Σερ λόγω της τεράστιας επιτυχίας του Mini), ο οποίος μαζί και με μια σαφώς έντονα ελκυστική αισθητική, του προσέδωσε κορυφαία εξοικονόμηση χώρου ως προς τις μικρές του εξωτερικές διαστάσεις. Σε συνδυασμό και με τη διάταξη «κινητήρας μπροστά, εμπρόσθια κίνηση» και την εγκάρσια τοποθέτηση του κινητήρα (παράλληλα με τον μπροστινό άξονα και με τα καθίσματα, για εξοικονόμηση χώρου στο μπροστινό μέρος, σε αντίθεση με τη διαμήκη / κατά μήκος τοποθέτηση του κινητήρα, όπως συνήθως συνέβαινε στα αυτοκίνητα της τότε εποχής), πέτυχε 80% εκμετάλλευση χώρου για τους επιβάτες και τις αποσκευές. Ακόμα και το ψυγείο δεν τοποθετήθηκε μπροστά, πίσω από τη γρίλια, αλλά αριστερά του κινητήρα, με παροχή αέρα από το βεντιλατέρ, ενώ το κιβώτιο ταχυτήτων ήταν κάτω από τον κινητήρα. Το αποτέλεσμα όλων αυτών των παραγόντων, ήταν να γίνει το βρετανικό αυτοκίνητο με την μεγαλύτερη επίδραση στον τομέα της αυτοκινητοβιομηχανίας έως και σήμερα.

Ως αποτέλεσμα, το Mini θεωρείται ως ένα διαχρονικό βρετανικό σύμβολο και μια ιδιαίτερα αναγνωρίσιμη φιγούρα της τότε εποχής, με υψηλή δημοτικότητα ακόμα και σήμερα. Με τα υψηλά στάνταρ που έθεσε στον χωροταξικό και μηχανολογικό σχεδιασμό, εκτιμήθηκε ως ένα επαναστατικό «πλήρες αυτοκίνητο σε μίνι συσκευασία», με καινοτόμες σχετικές ιδέες που έχουν πλέον υιοθετηθεί από όλα τα αυτοκίνητα, και θεωρείται ως ένα από τα μοντέλα - ορόσημα με καθοριστική συμβολή στην εξέλιξη της παγκόσμιας αυτοκίνησης. Επιπρόσθετα, σημείωσε αρκετές επιτυχίες και ως αγωνιστικό αυτοκίνητο στα ράλλυ. Το τελευταίο αντίτυπο, ένα κόκκινο Mini Cooper Sport, κύλησε από τη γραμμή παραγωγής στις 4 Οκτωβρίου 2000 και κατέληξε απευθείας στο Βρετανικό Μουσείο Αυτοκινήτου.

Διακρίσεις 

Στα νεότερα χρόνια, το Mini έχει κερδίσει και μεγάλο αριθμό βραβείων, ως αποτέλεσμα των καινοτομιών του και της πρακτικότητάς του, με εντυπωσιακότερα τα εξής: 

 Car of the Century / Αυτοκίνητο του Αιώνα, από το περιοδικό Autocar το 1995.
 Number One Classic Car of All Time / Νούμερο 1 Κλασικό Αυτοκίνητο όλων των εποχών, από το περιοδικό Classic & Sports Car το 1996.
 European Car of the Century / Ευρωπαϊκό Αυτοκίνητο του Αιώνα, στα τέλη του 1999, σε σχετική παγκόσμια ψηφοφορία στο Διαδίκτυο, που διοργανώθηκε από το άκρως επώνυμο ίδρυμα Global Automotive Elections Foundation.
 Μάλιστα κατέλαβε τη δεύτερη θέση στην αντίστοιχη ψηφοφορία που διεξήχθη τον Δεκέμβριο του 1999 στο Λας Βέγκας από διεθνείς ειδικούς για το Global Car of the Century / Παγκόσμιο Αυτοκίνητο του Αιώνα, πίσω μόνο από το Ford Model T. Αναλυτικά, η τελική κατάταξη στην ψηφοφορία της τελικής 5άδας μοντέλων ήταν η εξής:

Δείτε επίσης 
 Σερ Άλεκ Ισηγόνης
 Mini Hatch (2001)
 British Motor Corporation
 British Leyland Motor Corporation
 Όμιλος MG Rover

Αναφορές

Βιβλιογραφία 
 John Brigden: The Sporting Minis: The Mini Cooper, Mini Cooper S, 1275 Gt: A Collector's Guide, 1989. ISBN 0-947981-40-3.
 John Brigden: Sportliche Minis. Heel, Königswinter 1991. ISBN 3-89365-224-8.
 Peter Russek: Reparaturanleitung Austin/Rover Mini. Bucheli, Zug 1995, 1996. ISBN 3-7168-1912-3.
 David Vizard: Tuning the A-Series Engine. Haynes, Sparkford 2001. ISBN 1-85960-620-2.
 Hans J. Schneider: Mini Technik + Typen. Delius Klasing, Bielefeld 2004, 2005. ISBN 3-7688-5783-2.
 Wood J. Alec Issigonis: The Man Who Made the Mini. Breedon Books Publishing, 2005. ISBN 1-85983-449-3.
 Robson, Graham (2006). A to Z British cars 1945–1980. Herridge. ISBN 978-0-9541-0639-3.

Εξωτερικοί σύνδεσμοι 

 Mini at the Open Directory Project
 Information about the Mini
 Αφιέρωμα στο Mini του 1959 από το περιοδικό 4Τροχοί (Ιούνιος 2009)
 The History of Mini, by topspeed.com
 Great British Icons: The Classic Mini – A Brief History.
 The Last Minis - The history of the Mk.7 Mini models (1996 - 2000)

Μοντέλα Mini
Αυτοκίνητα πόλης
Αυτοκίνητα ράλλυ
Βρετανικά αυτοκίνητα